Covid-19-samevatting: VSA nou nuwe episentrumDie Amerikaanse president Donald Trump spreek Donderdag die media in Washington toe oor die nuwe koronavirus. (Foto: Alex Brandon, AP) Die VSA het nou meer bevestigde gevalle van die nuwe koronavirus as enige ander land ter wêreld. Meer as 85 500 pasiënte in die land het positief getoets vir Covid-19. Luidens syfers saamgestel deur die Johns Hopkins-universiteit het die VSA nou China (81 782) en Italië (80 589) verbygesteek met die getal gevalle van Covid-19. Byna 1 300 mense in die VSA het reeds weens die virus omgekom. Die land se sterftesyfer is aansienlik minder as dié van China (3 291) en Italië (8 215). Volgens Mike Pence, die Amerikaanse visepresident, het die land reeds meer as 552 000 toetse uitgevoer. Toetstoestelle vir Covid-19 is ook nou in meer as 50 deelstate beskikbaar. Geen motors is Vrydagoggend op die snelweg in Kaapstad opgemerk nie. (Foto: Nardus Engelbrecht, AP) Covid-19 in Suid-Afrika Op tuisbodem is die algehele afsondering nou van krag. Teen Donderdag 14:00 het meer as 10 000 maatskappye registreer as maatskappye wat noodsaaklike dienste tydens die landwye afsondering moet lewer. Die departement van handel en nywerheid het in ’n verklaring bevestig dat die webwerf waarop maatskappye moes registreer nou ten volle in werking is nadat dit Donderdag ure voor die sperdatum vir registrasie, probleme gegee het. Luidens die verklaring kan maatskappye steeds registreer hoewel die afsondering reeds van krag is. “Ons vra vir ondernemings om geduldig te wees tydens die registrasieproses aangesien die webwerf tans ’n groot aantal aansoeke moet verwerk. Geen onderneming sal deur ’n vertraging op die stelsel benadeel word nie,” het die departement verseker. Die laaste mense Donderdagaand by Bosmanbusstasie in Pretoria voor die algehele landwye afsondering. (Foto: Oupa Mokoena/ANA) Die Stad Kaapstad het intussen ’n omvattende maatskaplike pakket van meer as R3 miljard van sy begroting vir die 2020-’21-boekjaar voorgestel om kwalifiserende inwoners en pensioenarisse van 60 jaar en ouer in hierdie tyd by te staan. Inwoners sal aan verskillende kriteria moet voldoen om in aanmerking te kom vir dié finansiële hulp. Die kriteria sluit in hoeveel ’n kandidaat maandeliks verdien, die aard van die kandidaat se werk, of hulle ŉ pensioen is of ŉ maatskaplike toelae ontvang en of hulle ŉ heeltydse bewoner van die huis is waar hulle woon. “Ons maatskaplike pakket is daar om ons meer kwesbare inwoners te help met tariewe en diensheffings. Dit is deel van ons verbintenis tot ŉ goed bestuurde stad wat omgee vir sy inwoners,” lui ’n verklaring deur die stad. Luidens die verklaring kan kommentaar rakende dié voorstel voor of op 2 Mei ingedien word. Besoek die Stad se webwerf vir meer inligting. Bykomende bronne: BBC, ANA